
ΑΝΑΚΟΙΝΩΣΗ
17 ΝΟΕΜΒΡΙΟΥ 2026
ΤΟ ΠΟΛΥΤΕΧΝΕΙΟ ΖΕΙ
Ψωμί - Παιδεία - Ελευθερία - Δημόσια και δωρεάν Υγεία για όλους

Η εξέγερση του Πολυτεχνείου 53 χρόνια πριν παραμένει ζωντανό σύμβολο συλλογικού αγώνα, δημοκρατίας και κοινωνικής δικαιοσύνης. Τιμούμε τους αγωνιστές, τη νεολαία που αντιστάθηκαν στη δικτατορία διεκδικώντας ελευθερία, αξιοπρέπεια και ένα καλύτερο μέλλον. Οι αγώνες τους συνεχίζουν να μας εμπνέουν για προστασία και διεύρυνση των δημοσίων κοινωνικών αγαθών και δικαιωμάτων.

Οι υγειονομικοί βιώνουμε καθημερινά τις συνέπειες των δυσκολιών του δημόσιου συστήματος Υγείας. Νοσοκομεία, Κέντρα Υγείας, ΕΚΑΒ και υπηρεσίες Πρόνοιας που λειτουργούν με υποστελέχωση, εξαντλητικές βάρδιες, χιλιάδες κενές οργανικές θέσεις, χιλιάδες οφειλόμενες ημέρες ανάπαυσης και άδειες και προσωπικό που εργάζεται μέσα σε αντίξοες συνθήκες εργασίας.

Οι ελλείψεις δεν είναι αριθμοί σε έναν πίνακα. Μεταφράζονται σε κλειστά κρεβάτια και χειρουργικές αίθουσες, πολύωρη αναμονή στα επείγοντα, αναβολές εξετάσεων και επεμβάσεων, επαγγελματική εξουθένωση και διαρκή ανασφάλεια για εργαζόμενους και ασθενείς. Οι  υγειονομικοί αμείβονται με εξευτελιστικούς μισθούς. 

Δεν αποδεχόμαστε ως κανονικότητα ένα δημόσιο νοσοκομείο που στηρίζεται στην αυτοθυσία των εργαζομένων. Δεν αποδεχόμαστε την εμπορευματοποίηση της Υγείας, τη μεταφορά του κόστους στους ασθενείς, την εργασιακή ομηρία των συμβασιούχων και τη συνεχή αποχώρηση έμπειρου προσωπικού. Η Υγεία είναι κοινωνικό δικαίωμα και όχι εμπόρευμα.

17 ΝΟΕΜΒΡΗ 2026  53η ΕΠΕΤΕΙΟΣ ΠΟΛΥΤΕΧΝΕΙΟΥ 
Στην επέτειο του Πολυτεχνείου ενώνουμε τη φωνή μας με τους εργαζόμενους, τους νέους, τους συνταξιούχους και κάθε πολίτη που αγωνίζεται για δημοκρατία και αξιοπρέπεια. Συμμετέχουμε μαζικά στις εκδηλώσεις μνήμης σε όλη την επικράτεια, μετατρέποντας την ιστορική παρακαταθήκη σε ζωντανή διεκδίκηση.

Τιμούμε το Πολυτεχνείο συνεχίζοντας τον αγώνα.

· Για αξιοπρεπείς μισθούς και ανθρώπινες συνθήκες εργασίας.

· Για ισχυρά, πλήρως στελεχωμένα Δημόσια Νοσοκομεία - Κ.Υ. – ΕΚΑΒ – Προνοιακά ιδρύματα.

· Για δημόσια, δωρεάν και καθολική Υγειονομική Περίθαλψη
ΓΙΑ ΤΗΝ Ε.Ε. ΤΗΣ ΠΟΕΔΗΝ

